Document ID: 32012R0493

A BIZOTTSÁG 493/2012/EU RENDELETE
(2012. június 11.)
a hulladékelemek és -akkumulátorok újrafeldolgozási eljárásaihoz tartozó, a 2006/66/EK európai parlamenti és tanácsi irányelv szerinti újrafeldolgozási hatékonysági mutatók számítása részletes szabályainak megállapításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az elemekről és akkumulátorokról, valamint a hulladékelemekről és -akkumulátorokról, továbbá a 91/157/EGK irányelv hatályon kívül helyezéséről szóló, 2006. szeptember 6-i 2006/66/EK európai parlamenti és tanácsi irányelvre (1) és különösen annak 12. cikke (6) bekezdésének a) pontjára,
mivel:
(1)
A hulladéknak minősülő savas ólom-, nikkel-kadmium és más típusú elemek és akkumulátorok - akár tágabb műveletsorba illeszkedő, akár különállóan alkalmazott - újrafeldolgozási eljárásaihoz tartozó újrafeldolgozási hatékonysági mutatók értéke nem lehet kisebb a 2006/66/EK irányelv III. mellékletének B. részében előírt minimumértékeknél.
(2)
A 2006/66/EK irányelv III. melléklete B. részének kiegészítéseképpen meg kell állapítani az újrafeldolgozási hatékonysági mutató számításának részletes szabályait.
(3)
Újrafeldolgozási eljárás alatt azt a folyamatot indokolt érteni, amely azt követően kezdődik, hogy lezárult az újrafeldolgozó üzembe beérkező hulladékelemek és -akkumulátorok begyűjtése, valamint esetleges válogatása és/vagy újrafeldolgozásra történő előkészítése, és akkor zárul, amikor előállnak azok a kimenő frakciók, amelyek már nem minősülnek hulladéknak, és amelyek további kezelés nélkül alkalmasak az eredeti vagy attól eltérő rendeltetés szerinti hasznosításra. A meglévő újrafeldolgozási és kezelési technológiák javítását és az újak kifejlesztését indokolt annak megkövetelésével is bátorítani, hogy az újrafeldolgozási hatékonysági mutató értéke valamennyi újrafeldolgozási eljárás esetében elérje az előírt minimumértéket.
(4)
A hulladékelemek és -akkumulátorok újrafeldolgozási eljárásától való elkülönítés céljából indokolt meghatározni az újrafeldolgozásra történő előkészítés fogalmát, amely az újrafeldolgozás előtt végzett előkészítő műveleteket foglalja magában.
(5)
Az újrafeldolgozási eljárások újrafeldolgozási hatékonysági mutatóit a bemenő és a kimenő frakciók vegyi összetétele alapján, a tudomány és a műszaki élet legújabb eredményeinek figyelembevételével helyénvaló számítani, és indokolt nyilvánosan közzétenni.
(6)
Az újrafeldolgozási hatékonysági mutatóra vonatkozó követelmények teljesülésére vonatkozóan a teljes Európai Unióban végzendő ellenőrzések elősegítése érdekében indokolt összehangolni az újrafeldolgozó üzemek által teljesítendő adatszolgáltatást.
(7)
A hulladékelemek és -akkumulátorok újrafeldolgozását végző gazdasági szereplők számára legalább 18 hónapot szükséges biztosítani ahhoz, hogy technológiai folyamataikat az újrafeldolgozási hatékonysági mutató számítására vonatkozó új követelményekhez igazítsák.
(8)
Az e rendeletben előírt intézkedések összhangban vannak a 2008/98/EK európai parlamenti és tanácsi irányelv (2) 39. cikkével létrehozott bizottság véleményével,
ELFOGADTA EZT A RENDELETET:
1. cikk
Tárgy
Ezt a rendeletet 2014. január 1-jétől fogva, a hulladékelemeken és -akkumulátorokon végrehajtott újrafeldolgozási eljárásokra kell alkalmazni.
2. cikk
Fogalommeghatározások
E rendelet alkalmazásában:
1. „újrafeldolgozási eljárás”: a 2006/66/EK irányelv 3. cikkének 8. pontja értelmében vett bármely olyan újrafeldolgozási művelet, amelyet hulladéknak minősülő savas ólom-, nikkel-kadmium és más típusú elemeken és akkumulátorokon hajtanak végre, és amelynek eredményeképpen e cikk 5. pontjának értelmében kimenő frakciók keletkeznek. Az újrafeldolgozási eljárás nem foglalja magában a válogatást és az újrafeldolgozásra vagy ártalmatlanításra történő előkészítést, és egyetlen vagy több különböző létesítményben egyaránt elvégezhető;
2. „újrafeldolgozásra történő előkészítés”: a hulladékelemek és -akkumulátorok kezelése az újrafeldolgozási eljárás megkezdése előtt, mely egyebek mellett a tárolást, a mozgatást, az elem-, illetve akkumulátorcsomagok szétszedését, valamint a nem az elemek, illetve akkumulátorok részét képező frakciók leválasztását foglalja magában;
3. az újrafeldolgozási eljárás „újrafeldolgozási hatékonysági mutatója”: az újrafeldolgozottként figyelembe vett kimenő frakciók tömegének és a hulladékelemeket és -akkumulátorokat tartalmazó bemenő frakció tömegének hányadosaként meghatározott, százalékban kifejezett arányszám;
4. „bemenő frakció”: az újrafeldolgozási eljárásba belépő begyűjtött hulladékelemeknek és -akkumulátoroknak az I. melléklet szerint meghatározott tömege;
5. „kimenő frakció”: a bemenő frakcióból az újrafeldolgozási eljárás útján előállított, további kezelést nem igénylő azon anyagnak az I. melléklet szerint meghatározott tömege, amely vagy már nem minősül hulladéknak, vagy a későbbiekben az eredeti vagy attól eltérő rendeltetés szerinti, de nem energetikai hasznosítás keretében kerül felhasználásra.
3. cikk
Az újrafeldolgozási hatékonysági mutató számítása
(1) A hulladéknak minősülő savas ólom-, nikkel-kadmium és más típusú elemek és akkumulátorok újrafeldolgozási eljárásaihoz tartozó újrafeldolgozási hatékonysági mutató értékét az I. mellékletben megállapított módszerrel kell meghatározni.
(2) Az újrafeldolgozási eljárásokra vonatkozóan az újrafeldolgozott ólomtartalom relatív értékét a II. mellékletben megállapított módszerrel kell meghatározni.
(3) Az újrafeldolgozási eljárásokra vonatkozóan az újrafeldolgozott kadmiumtartalom relatív értékét a III. mellékletben megállapított módszerrel kell meghatározni.
(4) Az újrafeldolgozó üzemek évente jelentést készítenek a IV., az V. és a VI. mellékletben előírt, tevékenységük szempontjából releváns információkról, és ezt a jelentést a jelentés tárgyidőszakát képező naptári év vége után legkésőbb négy hónappal megküldik a tagállam illetékes hatóságainak. Az újrafeldolgozó üzemek az első éves jelentésüket legkésőbb 2015. április 30-án küldik meg.
(5) Az újrafeldolgozási hatékonysági mutatóra vonatkozó jelentésnek az újrafeldolgozás valamennyi külön lépésére és az ezekhez tartozó valamennyi kimenő frakcióra ki kell terjednie.
(6) Ha egy újrafeldolgozási eljárást több üzem közösen hajt végre, akkor a (4) bekezdésben előírt információkat az első újrafeldolgozó üzem nyújtja be a tagállami illetékes hatóságoknak.
4. cikk
Hatálybalépés
Ez a rendelet az Európai Unió Hivatalos Lapjában történő kihirdetése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. június 11-én.

Labels: 1
20